Diari Oficial de la Generalitat Valenciana


Sumari del DOGV 2049, del 18-06-1993 (1993/828380)

ACORD de 31 de maig de 1993, del Govern Valencià, pel qual s'aprova l'ordenació de l'actuació integral declarada d'interès comunitari, que consisteix en un complex turístic esportiu anomenat camp de golf El Plantío, promogut per Finca Locirer, SL.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2049

Data del DOGV
:   18-06-1993

Secció del DOGV
:   ALTRES DISPOSICIONS

Número del document
:   1993/828380


Data del document
:   31-05-1993

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Acord de 31 de maig de 1993, del Govern Valencià, pel qual s'aprova l'ordenació de l'actuació integral declarada d'interès comunitari, que consisteix en un complex turístico-esportiu anomenat camp de golf El Plantío, promogut per Finca Locirer, SL.  
El Govern Valencià, en la reunió del dia 31 de maig de 1993, adoptà l'acord següent:  
Antecedents de fet  
1. L?Ajuntament d'Alacant, el 14 de maig de 1990, va trametre la documentació formulada per la mercantil Promoblanca, SA, i demanava l'autorització de la Comissió Territorial d'Urbanisme, d'acord amb el que preveuen els articles 85 i 86 de la Llei del Sòl de 1976, per a la instal·lació d'un camp de golf i un hotel als terrenys que hi ha a la partida de Bacarot d'aquest municipi. Amb aquesta finalitat, l'alcalde-president de l'Ajuntament d'Alacant l'11 de juny de 1990 va dictar un decret on s'emetia un informe favorable de l?expedient. Tanmateix, el president de la Comissió Territorial d'Urbanisme, Director General d'Urbanisme i Ordenació Territorial, mitjançant una Resolució de 4 d'octubre de 1990, va denegar motivadament l'autorització sol·licitada.  
2. Els dies 14, 20 i 31 de juliol de 1992, el Sr. Antonio Hernández Yuste, en representació de la mercantil Finca Locirer, SL, presenta una nova documentació relativa a la instal·lació d'aquest camp de golf i d'aquest hotel, i demana la iniciació del procediment previst en l'article 20 de la Llei de la Generalitat Valenciana 4/1992, de 5 de juny, sobre sòl no urbanitzable.  
3. La documentació presentada la integren una memòria i informació general sobre el projecte, plànols d'informació i d'ordenació, un projecte de construcció d'un camp de golf, un avantprojecte del club social, un projecte de tractament de l'aigua residual depurada per al reg de zones verdes i un estudi d'impacte ambiental.  
4. El Director General d'Urbanisme i Ordenació Territorial, com a president de la Comissió Territorial d'Urbanisme, el dia 30 de juliol de 1992 va resoldre admetre a tràmit la iniciativa formulada i va procedir a l?obertura d'un període d'informació pública pel termini d'un mes, amb convocatòria simultània per a la presentació d'iniciatives alternatives. Amb aquesta finalitat es publicaren els anuncis corresponents en el diari Informació d'Alacant el 4 d'agost de 1992, i en el Diari Oficial de la Generalitat Valenciana número 1843 del dia 12 del mateix mes i del mateix any. Durant l?esmentat període únicament es va presentar una al·legació subscrita pel Sr. Pasqual Mollà i Martínez i la Sra. María Teresa Molares Mora. No es va presentar, tanmateix, cap iniciativa en competència amb la desencadenant del procediment.  
5. Una vegada acabat el termini d'informació pública es va procedir a l?obertura d'un període d'audiència a l'Ajuntament d'Alacant amb el mateix termini. La Comissió de Govern municipal el 4 de novembre de 1992 acordà emetre un informe favorable en l?esmentat tràmit sobre l?expedient. Ara bé, establia certes objeccions sobre aspectes concrets de la proposta formulada. Com a conseqüència d'aquest informe, s'inicià un període de consultes entre l?entitat promotora de la iniciativa i l'Ajuntament, que va motivar la nova presentació de documentació per part d'aquella el dia 11 de desembre de 1992 i el dia 5 de febrer de 1993, en compliment de les objeccions plantejades en l?informe municipal. Per acabar, la Comissió de Govern municipal, en la sessió de 10 de març de 1993 i dins del nou termini d'audiència que amb aquesta finalitat es va atorgar, ha considerat esmenades les deficiències que abans havia assenyalat i, en conseqüència, ha emès un informe favorable sobre la documentació rectificada formulada per la promotora.  
6. La Conselleria de Medi Ambient, el 18 de febrer de 1992, emeté una declaració d'impacte ambiental, en què es considerava acceptable la instal·lació desitjada, sempre que es complisquen aquestes condicions:  
«a) Per cap motiu es farà servir per al reg de la capa vegetal del camp de golf aigua destinada a activitats primàries. El manteniment es farà únicament amb aigües residuals tractades segons els criteris de reutilització d'aquest tipus d'aigua per a productes no utilitzats directament per al consum humà establerts per l?OMS.  
b) Abans de la posada en funcionament de l'activitat caldrà presentar davant aquesta conselleria una còpia de l?estudi de detall que l?Empresa Mixta d'Aigües Residuals d'Alacant, SA (EMARASA) requereix sobre la situació exacta del camp de golf i el règim de cabals d'aigua que calguen, i una còpia del contracte en ferm davant l?empresa promotora i EMARASA en que s'especifique:  
b.1) Volum que s'ha de subministrar i la distribució estacional al llarg de l'any.  
b.2) Anàlisi de la qualitat mitjana de l'aigua que cal subministrar.  
c) El traçat de la conducció de les aigües residuals destinades al reg des de l?estació depuradora del Rincón del León fins al camp de golf, i el subministrament d'aigua potable no ha estat recollit per l?estudi d'impacte ambiental del camp de golf. Per tant, si es troba entre els supòsits recollits en el punt 7 de l'annex I del Decret 162/1990, de 15 d'octubre, del Govern Valencià, haurà de ser sotmès al procediment d'avaluació d'impacte ambiental.  
d) S'incorporarà al programa de vigilància ambiental la presentació periòdica trimestral de les factures de la compra de l'aigua a l?empresa EMARASA».  
7. En el curs de la tramitació del procediment, s'han emès aquests informes sectorials:  
1) Informe favorable de 25 de setembre de 1992, del Servei Territorial de Carreteres de la Conselleria d'Obres Públiques, Urbanisme i Transports, on es diu textualment «sempre que la urbanització del terreny no ocupe la zona de reserva viària prevista en el Pla General d'Ordenació Urbana d'Alacant, a fi que futures actuacions sobre el camí vell d'Elx no es vegen condicionades per l?esmentada urbanització».  
2) Informe favorable de 12 de novembre de 1992, del Director General de Turisme de la Conselleria d?Indústria, Comerç i Turisme.  
8. El 21 d'abril de 1993, el Servei de Coordinació Territorial de la Direcció General d'Urbanisme de la Conselleria d'Obres Públiques, Urbanisme i Transports va emetre un informe en què es demanava a l'Ajuntament d'Alacant una sèrie d'aclariments respecte de la valoració de l'aprofitament urbanístic a fi de quantificar la cessió mínima obligatòria del 15% de l'aprofitament per a aquesta mena d'actuacions. 1 el 18 de maig de 1993 es va emetre un informe municipal en què es fa una valoració conjunta d'aquest aprofitament, del resultat d'aquesta i d'un nou informe del Servei de Coordinació esmentat, la promotora de l'actuació integral s'ha compromès a fer-los efectius en els termes establerts en la compareixença davant la Conselleria d'Obres Públiques, Urbanisme i Transports el 21 de maig de 1993, a la qual ens remetem per a la concisió i claredat d'aquest acord.  
9. La finalitat d'aquest expedient és la construcció d'un complex turístico-esportiu anomenat camp de golf El Plantío, que comprèn un camp de golf de 18 forats, zones d'entrenament i serveis, i un club social i un hotel de la màxima categoria amb 150 habitacions aproximadament, sobre una superfície de 60'16 ha, situades en la partida de Bacarot, en sòl classificat de no urbanitzable rústic (SNU/RU), de rambles (SNU/R), d'infrastructures de serveis (SNU/I) i de fites (SNU/H) pel pla general vigent en el rnunicipi d'Alacant.  
10. El Conseller d'Obres Públiques, Urbanisme i Transports va emetre un informe favorable sobre l'actuació integral, mitjançant una resolució de data 24 de maig de 1993.  
Consideracions tècnico-jurídiques  
I. L'ordenació territorial i urbanística de la construcció d'aquest complex turístico-esportiu s?ha de resoldre en els termes previstos en l'article 20 de la Llei de la Generalitat Valenciana 4/1992, de 5 de juny, sobre sòl no urbanitzable, per tal com es tracta d'una activitat terciària que requereix l?ocupació d'una superfície major de quatre hectàrees, de manera que només es pot autoritzar la realització com a actuació integral a través del procediment extraordinari de declaració d'interès comunitari.  
II. Respecte del procediment s'han complert els tràmits i els requisits legalment establerts, els quals s'adeqüen a les prescripcions exigides en l'article 20.2 de la Llei 4/1992, en relació amb l'article 115 del text refós de la Llei sobre el Règim del Sòl i Ordenació Urbana, aprovat pel Reial Decret Legislatiu 1/1992, de 26 de juny. La documentació presentada es considera completa, i s'ajusten les determinacions al que estableix l'article 20.2, segon paràgraf, de la Llei 4/1992.  
III. S?ha complert el que preveuen l'article 20.2.c) i la disposició addicional cinquena de la Llei 4/1992, en relació amb la Llei de la Generalitat Valenciana 2/1989, de 3 de març, d'Impacte Ambiental, i és favorable la declaració emesa per la Conselleria de Medi Ambient.  
No obstant aixà, atès que s'hi assenyalen certes condicions a observar tant amb caràcter previ al començament de l'activitat com al llarg del seu desenvolupament, aquestes condicions han de ser enteses com a pròpies d'aquest acorda en els termes previstos en l'article 24.2 del Decret 162/1990, de 15 d'octubre, del Govern Valencià, que aprova el reglament per a l'execució de la Llei d'Impacte Ambiental.  
La totalitat d'organismes amb competències sectorials que puguen veure's afectats per l'actuació han emès informes que, en línies generals, són favorables.  
IV. Quant al fons, la proposta compleix la totalitat dels requisits exigits en l?esmentat apartat 1 de l'article 20, d'aquesta manera:  
a) El camp de golf, amb el club social adjunt, considerat en ell mateix no té cabuda en els sòls urbans i urbanitzables previstos en el Pla General d'Ordenació vigent en el municipi d'Alacant. Igualment es justifica la pretensió de fer una instal·lació hotelera vinculada al camp de golf, atès el caràcter amb què es concep d'allotjament turístic específic per a usuaris del camp de golf, i es converteix en un element complementari de l?oferta turística en què aquest es concreta.  
b) Queden prou resolts a càrrec de l'actuació la totalitat de serveis requerits per la instal·lació, sense que es produesca una sobrecàrrega en les infrastructures i serveis generals del municipi.  
c) Els promotors de l'actuació han assumit el règim de deures, obligacions i cessions, pròpies de l'adjudicatari d'un programa d'actuació urbanística.  
V. No escau fer cap declaració sobre la classificació del sòl, als efectes del que estableix la disposició addicional primera, apartat b), de la Llei 4/1992.  
VI. Les al·legacions formulades pel Sr. Pasqual Mollà i Martínez i la Sra. María Teresa Molares Mora han de ser desestimades d'acord amb els arguments continguts en l'informe tècnic que hi ha a l'expedient, i que en síntesi es concreten en:  
a) En primer lloc, els al·legants manifesten els seus dubtes sobre la viabilitat de l'actuació ateses les contradiccions que hi ha entre els diversos documents presentats. Amb aquesta finalitat cal assenyalar que en la nova documentació tramesa resten aclarits els dubtes que es puguen plantejar respecte d'aixà.  
b) En relació amb totes les qüestions relatives a les necessitats d'aigua, han estat degudament considerades i resoltes en la declaració d'impacte ambiental, i s'imposen les condicions que s'han considerat oportunes per part de l?òrgan mediambiental de la Comunitat Valenciana, i que s'incorporen a aquest acord.  
c) Pel que fa a l'absència d'un informe municipal, hi ha a l'expedient tant un informe d?11 de juny de 1990 com sengles informes emesos en els terminis d'audiència atorgats, tots els quals són favorables.  
VII. L?ordenació territorial i urbanística de l'actuació projectada, una vegada s'hi hagen incorporat les correccions que es consideraren necessàries per a completar-ne els termes concrets, com a conseqüència de l'informe emès per l'ajuntament durant el termini d'audiència i pel Servei Territorial de Carreteres de la Conselleria d'Obres Públiques, Urbanisme i Transports, es pot considerar admissible tant des de la perspectiva municipal com des de la perspectiva de la Comunitat Autònoma, tal com s'ha posat de manifest en el període de consultes desplegades abans de l'adopció d'aquest acord.  
VIII. L?execució d'aquesta actuació integral requerirà, sempre amb caràcter previ al començament, la formalització a favor del municipi de les cessions de terrenys a què s'ha compromès el promotor i l'obtenció de la llicència escaient sobre la base dels corresponents projectes tècnics, i se'n garantirà el compliment exacte per un import del 6% del cost total de l'actuació i s'executarà en el termini que assenyale la llicència municipal, amb un màxim de dos anys a partir de l'obtenció d'aquesta llicència, prorrogables per resolució motivada del Conseller d'Obres Públiques, Urbanisme i Transports.  
IX. El Govern Valencià és competent per a l'aprovació de l?ordenació d'aquesta actuació integral, segons disposa l'article 20.2 de la Llei de la Generalitat Valenciana 4/1992.  
Vistos els preceptes legals esmentats, a proposta del Conseller d'Obres Públiques, Urbanisme i Transports, el Govern Valencià  
ACORDA  
Primer  
Aprovar definitivament l'ordenació per a la instal·lació del complex turístico-esportiu anomenat camp de golf El Plantío, que consisteix en un camp de golf de 18 forats, zones d'entrenament i de serveis, un club social i un hotel, i declarar-ne l?interès comunitari, en la partida de Bacarot, en sòl no urbanitzable, segons el Pla General Municipal d'Ordenació d'Alacant, com a actuació integral a desplegar en els termes previstos en l'article 20 de la Llei de la Generalitat Valenciana 4/1992, de 5 de juny, sobre sòl no urbanitzable.  
Aquesta ordenació i la declaració d?interès comunitari, i l'adjudicació a la qual es fa referència en el següent apartat, se subjectaran a les condicions especials establertes en el present acord.  
Segon  
Adjudicar aquesta actuació integral en favor de Finca Locirer, SL, a la qual s'atorga la legitimació necessària, als efectes de l'article 20 de la Llei 4/1992, per promoure la instal·lació turístico-esportiva aprovada.  
Tercer  
Condicionar i vincular aquesta adjudicació i legitimació al fet que el promotor designat acomplesca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats -en favor de l'ajuntament- per a sufragar actuacions urbanístiques públiques. L'incompliment o la no satisfacció d'aquestes obligacions determinarà la caducitat d'aquesta adjudicació i, si s'escau, de la mateixa declaració d'interès comunitari que té com a finalitat.  
Quart  
La promotora haurà de garantir davant l'Ajuntament d'Alacant la correcta i puntual execució de les instal·lacions en que consisteix aquesta actuació integral, per import del 6 per 100 del cost total, abans del començament de les obres. Les garanties es podran presentar en qualsevol de les formes previstes en el dret.  
Cinquè  
Cada canvi que es produesca en la titularitat de la promoció de l'actuació integral, caldrà que siga autoritzat abans pel Govern Valencià.  
Sisè  
L'acord d'adjudicació expressat en el precedent apartat 2, sense perjudici del que disposa l'apartat 3, caducarà si en el termini de 6 mesos, a comptar des de la notificació, no han demanat les persones interessades, en condicions d'obtenir-la, la llicència municipal d'obres preceptiva. Així mateix, el termini màxim per a l?execució de l'actuació integral serà el que s'assenyale en la llicència municipal, amb un màxim de dos anys, prorrogables per resolució motivada . del conseller d'Obres Públiques, Urbanisme i Transports. L?eventual declaració de caducitat de l'adjudicació l?emetrà, si escau, el Conseller d'Obres Públiques, Urbanisme i Transports, al qual aquest acord confereix les facultats necessàries amb aquesta finalitat, amb l?expedient previ instruït amb l'audiència de la persona interessada i de l'Ajuntament d'Alacant. Aquesta declaració, si es produeix, determinarà la suspensió temporal de la declaració d'interès comunitari d?aquesta actuació integral, fins que el Govern Valencià resolga una nova adjudicació d'aquesta o la suspensió definitiva.  
Setè  
El desenvolupament de l'actuació integral s'ajustarà al projecte presentat pel promotor adjudicatari, llevat dels aspectes que resulten afectats per les condicions imposades per la declaració d'impacte ambiental de 18 de febrer de 1992, les quals prevaldran i hauran de ser assumides tant en els projectes d'obra que desenvolupen aquesta sol·licitud com en el posterior manteniment i l?explotació de la instal·lació.  
Contra aquest acorda que exhaureix la via administrativa, es pot interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana en el termini de dos mesos, comptats des del dia de la notificació o de la publicació d'aquest acord.  
Amb caràcter previ a la interposició del recurs esmentat, serà un requisit imprescindible que el recurrent ho comunique al Govern Valencià, d'acord amb el que preveuen els articles 52.2.f) i 58 de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això sense perjudici que es puga interposar qualsevol altre recurs que es considere oportú.  
València, 31 de maig de 1993  
El Conseller Secretari del Govern Valencià,  
EMERIT BONO I MARTINEZ